**VLADA MAĐARSKE**

Objavljeno u: Službeni list Mađarske

**Uredba VLADE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**o**

**detaljnim pravilima o utvrđivanju i primjeni povratnih naknada i stavljanju na tržište proizvoda s povratnom naknadom**

Na temelju odobrenja dodijeljenog u skladu s člankom 88. stavkom 1. točkom 9. te člankom 88. stavkom 1. točkama 37., 38. i 39. Zakona CLXXXV iz 2012. o otpadu i djelujući u okviru svoje funkcije utvrđene u članku 15. stavku 1. Temeljnog zakona, Vlada utvrđuje sljedeće:

**1. Područje primjene**

**Članak 1.**

Područje primjene ove Uredbe obuhvaća proizvode s povratnom naknadom koji se stavljaju na domaće tržište i odnosi se na djelatnosti povezane s tim proizvodima na temelju ove Uredbe.

**2. Definicije**

**Članak 2.**

(1)U svrhu ove Uredbe:

1. *mali izdavatelj:* proizvođač čiji broj proizvoda stavljenih na tržište (uključujući gotove napitke spremne za konzumaciju ili koncentrate napitaka, osim mlijeka i napitaka na bazi mlijeka) s ambalažom koja sadržava plastiku, metal ili staklo, u obliku boca ili limenki zapremnine od 0 do 6 litara, ne premašuje 5 000 komada u referentnoj godini;

2. *poduzeća koja prodaju hranu:* poduzeća u kojima se većina prometa ostvaruje prodajom hrane;

3. *distribucija:* stavljanje na tržište u skladu s Uredbom Vlade o ograničenju stavljanja na tržište određenih plastičnih proizvoda za jednokratnu upotrebu i određenih drugih plastičnih proizvoda;

4. *distributer:* poslovna organizacija koja potrošaču isporučuje i prodaje proizvod s povratnom naknadom i upravlja mjestom za povrat u skladu s ovom Uredbom;

5. *proizvodi s obveznom povratnom naknadom:* uključuju ambalažu napitaka spremnih za konzumaciju ili koncentrata, ako se ambalaža sastoji od plastike, metala ili stakla i dolazi u obliku boca ili limenki, neovisno o tome je li namijenjena za jednokratnu ili višekratnu uporabu, zapremnine od 0 do 6 litara, osim ambalaža napitaka koje stavljaju na tržište mali izdavatelji;

6. *proizvodi s dobrovoljnom povratnom naknadom:* proizvodi koji se ne smatraju proizvodima s obveznom povratnom naknadom i koje proizvođač dobrovoljno proizvodi ili stavlja na tržište s oznakom „povratno”

*(a)* proizvod za višekratnu uporabu ili ambalaža za višekratnu uporabu koji postaju otpad unutar opsega javne državne zadaće gospodarenja otpadom;

*(b)* proizvod koji postaje otpad izvan opsega javne državne zadaće gospodarenja otpadom;

o čijoj je proizvodnji i stavljanju na tržište s ovom oznakom obaviješteno nacionalno tijelo za gospodarenje otpadom;

7. *mlijeko i napitci na bazi mlijeka:* napitci navedeni u dijelu XVI. Priloga I. Uredbi (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007;

8. *proizvodi s povratnom naknadom:* uključuju proizvode s obveznom povratnom naknadom i proizvode s dobrovoljnom povratnom naknadom.

(2) Izrazi i pojmovi koji nisu definirani u ovoj Uredbi upotrebljavaju se kako je definirano u Zakonu CLXXXV iz 2012. o otpadu (dalje u tekstu: Zakon o otpadu), u Uredbi Vlade o utvrđivanju detaljnih pravila za provedbu programa proširene odgovornosti proizvođača i u Uredbi Vlade o djelatnostima gospodarenja ambalažom i ambalažnim otpadom.

**3. Povratna naknada**

**Članak 3.**

(1) Proizvodi za jednokratnu uporabu s obveznom povratnom naknadom podliježu plaćanju povratne naknade u iznosu od 50 HUF po artiklu. Povratnu naknadu za proizvod za višekratnu uporabu s obveznom povratnom naknadom utvrđuje proizvođač.

(2) Prilikom prvog stavljanja na domaće tržište, proizvođač je dužan platiti povratnu naknadu za proizvod za jednokratnu uporabu s obveznom povratnom naknadom na datum naveden na računu ili, ako ne postoji račun, na datum naveden u bilo kojem drugom dokumentu kojim se potvrđuje provedba transakcije ili, ako ne postoje takvi dokumenti, na dan provedbe transakcije.

(3) Proizvođač plaća povratnu naknadu koncesionaru na mjesečnoj osnovi za svaki proizvod za jednokratnu uporabu s obveznom povratnom naknadom, i to do posljednjeg dana u mjesecu koji slijedi nakon referentnog mjeseca, ako je proizvod stavljen na tržište u referentnom mjesecu.

(4) Napitak pakiran u ambalažu koja podliježe obveznoj povratnoj naknadi smije se staviti u promet ili na tržište po kupovnoj cijeni uvećanoj za povratnu naknadu u skladu sa stavkom 1., osim ako se napitak isporučuje potrošaču bez ambalaže kada se prodaje potrošaču.

(5) Proizvođač obavješćuje distributera o svakoj promjeni povratne naknade za proizvod za višekratnu uporabu koji podliježe obveznoj povratnoj naknadi, uz navođenje datuma promjene, najmanje 30 dana prije uvođenja promjene.

**Članak 4.**

(1) Iznos dobrovoljne povratne naknade koja se plaća po artiklu utvrđuje proizvođač.

(2) Proizvođač obavješćuje distributera o svakoj promjeni povratne naknade za proizvod koji podliježe povratnoj naknadi, uz navođenje datuma promjene, najmanje 30 dana prije uvođenja promjene.

**Članak 5.**

Iznos povratne naknade prikazuje se odvojeno od cijene proizvoda na računu ili potvrdi.

**4. Prava i obveze proizvođača**

**Članak 6.**

(1) Proizvođač pokreće registraciju proizvoda s obveznom povratnom naknadom najmanje 45 dana prije njegova stavljanja na tržište putem elektroničkog sučelja koje osigurava koncesionar. Ako dođe do bilo kakve promjene svojstava navedenih tijekom registracije, proizvođač ponovno pokreće registraciju proizvoda. Ako proizvođač prestane stavljati proizvod na tržište s obveznom povratnom naknadom, navodi tu činjenicu na elektroničkom sučelju.

(2) Proizvođač šalje uzorke proizvoda koncesionaru u svrhu registracije, a koncesionar provjerava jesu li uzorci u skladu s parametrima utvrđenima tijekom postupka registracije te provjerava može li se oznaka na ambalaži očitati na automatu za povrat ambalaže. Koncesionar odbija provesti registraciju ako oznaka na proizvodu ne ispunjava zahtjeve Priloga 1.

(3) Koncesionar utvrđuje detaljne zahtjeve za registraciju i objavljuje ih na svojoj internetskoj stranici. Koncesionar je dužan objaviti promjene zahtjeva za registraciju na svojoj internetskoj stranici, uz navođenje datuma na koji stupaju na snagu, najmanje 30 dana prije uvođenja promjene.

(4) Ako proizvođač ne ispuni obvezu registracije iz stavka 1. ili ako koncesionar odbije provesti registraciju, proizvod se ne stavlja na tržište.

**Članak** **7.**

(1) Proizvođač jamči da je oznaka u skladu s *Prilogom 1.* jasno vidljiva, trajna i čitljiva na proizvodu koji podliježe obveznoj povratnoj naknadi.

(2) Proizvod s obveznom povratnom naknadom smije se stavljati na tržište samo s oznakama navedenima u stavku 1.

(3) Ako dođe do promjene povratne naknade proizvoda za jednokratnu uporabu koji podliježe obveznoj povratnoj naknadi, oznaka tog proizvoda stavljenog na tržište nakon promjene u skladu s točkom 1.1. Priloga 1. ne smije biti jednaka oznaci proizvoda stavljenog na tržište prije promjene.

**Članak 8.**

(1) Proizvođač se obvezuje da će primiti i prihvatiti sve proizvode za višekratnu uporabu s obveznom povratnom naknadom koje distributer ili potrošač vraćaju u svrhu ponovne uporabe te da će im isplatiti povratnu naknadu.

(2) Ako proizvođač prestane proizvoditi određeni proizvod za višekratnu uporabu s obveznom povratnom naknadom, obvezuje se da će distributeru ili potrošaču omogućiti povrat proizvoda najmanje četiri mjeseca od datuma završetka proizvodnje.

**Članak 9.**

Nakon stavljanja na tržište proizvoda za višekratnu uporabu s obveznom povratnom naknadom, proizvođač koncesionaru plaća naknadu za priključivanje i uslugu ili, u slučaju proizvoda za jednokratnu uporabu koji podliježe obveznoj povratnoj naknadi, naknadu za priključivanje i uslugu te povratnu naknadu.

**Članak 10.**

(1) Na temelju ugovora sklopljenog s distributerom, proizvođač može dobrovoljno klasificirati proizvod ili ambalažu kao proizvod s povratnom naknadom, čak i ako se proizvod ne smatra proizvodom s povratnom naknadom, kako bi potaknuo njegovo vraćanje na određenu lokaciju.

(2) Proizvođač osigurava da je, u slučaju proizvoda s dobrovoljnom povratnom naknadom, oznaka „povratno” na proizvodu jasno vidljiva, trajna i čitljiva.

(3) Proizvođač se obvezuje da će primiti i prihvatiti, od distributera ili potrošača, sve proizvode s dobrovoljnom povratnom naknadom za koje je potrošač platio povratnu naknadu te će im isplatiti povratnu naknadu.

(4) Proizvođač u ugovoru s distributerom utvrđuje stanje u kojem bi proizvod s dobrovoljnom povratnom naknadom trebao biti u trenutku povrata, što ne isključuje prihvaćanje proizvoda koji se vraća ako pokazuje promjene koje proizlaze iz uobičajene uporabe.

(5) Proizvođač obavješćuje distributera najmanje tri mjeseca prije uvođenja promjene o uvjetima pod kojima se proizvod koji podliježe dobrovoljnoj povratnoj naknadi može vratiti, ne uključujući promjene naknade.

(6) Ako proizvođač prestane proizvoditi određeni proizvod s dobrovoljnom povratnom naknadom, pristaje na to da distributeru ili potrošaču omogući povrat takvog proizvoda najmanje četiri mjeseca od datuma završetka proizvodnje.

**5. Prava i obveze distributera**

**Članak 11.**

(1) Distributer je dužan omogućiti povrat proizvoda koji podliježe obveznoj povratnoj naknadi u skladu s ovom Uredbom.

(2) Kako bi se potrošaču omogućio povrat proizvoda za jednokratnu uporabu koji podliježe obveznoj povratnoj naknadi, distributer sklapa ugovor s koncesionarom u skladu s člankom 21. stavkom 5.

(3) Distributer provodi postupak povrata za proizvod za jednokratnu uporabu koji podliježe obveznoj povratnoj naknadi na temelju ugovora iz stavka 2.

(4) Distributer omogućuje povrat proizvoda za višekratnu uporabu koji podliježe obveznoj povratnoj naknadi na temelju ugovora sklopljenog s proizvođačem, u skladu s odredbama tog ugovora.

**Članak 12.**

(1) Primitak i prihvaćanje proizvoda za jednokratnu uporabu koji podliježe obveznoj povratnoj naknadi i čija je zapremnina manja od 0,1 l ili veća od 3 l uglavnom se odvija ručno. Distributer omogućuje povrat proizvoda ako sam distributer stavlja na tržište tu vrstu proizvoda.

(2) Prilikom povrata proizvoda s obveznom povratnom naknadom, ako povratnu naknadu ne isplaćuje automat za povrat, distributer isplaćuje iznos povratne naknade subjektu koji je vratio proizvod ili otpad nastao od tog proizvoda ili ga, na zahtjev potrošača, stavlja na raspolaganje u obliku vaučera.

**Članak 13.**

(1) Distributer omogućuje potrošaču da u bilo kojem trenutku tijekom radnog vremena vrati proizvod koji podliježe obveznoj povratnoj naknadi na predviđenom mjestu za povrat.

(2) U trgovini čija prodajna površina premašuje 400 m2 distributer omogućuje povrat proizvoda za jednokratnu uporabu koji podliježe obveznoj povratnoj naknadi putem automata za povrat; ako je automat za povrat izvan uporabe, omogućuje se ručni prihvat.

**Članak 14.**

(1) Kako bi se omogućio povrat proizvoda koji podliježe obveznoj povratnoj naknadi, distributer upravlja automatima za povrat i osigurava potrebne tehničke uvjete za njihov rad. Distributer je obvezan pribaviti potrebna odobrenja za postavljanje automata za povrat.

(2) Koncesionar distributeru plaća naknadu za upravljanje u svrhu pokrivanja razumnih troškova nastalih pri obavljanju poslova iz stavka 1. u vezi s povratom proizvoda za jednokratnu uporabu uz obveznu povratnu naknadu.

(3) Distributer za koncesionara osigurava uvjete potrebne za obavljanje poslova održavanja automata za povrat u unaprijed dogovoreno vrijeme.

**Članak 15.**

(1) Odredbe koje se odnose na distributera iz članka 11., članka 12. stavka 2., članka 13. stavka 1., članka 14. i članka 17. također se primjenjuju na operatera mjesta za povrat iz članka 21.

(2) Na operatere koji nisu distributeri i koji upravljaju mjestom za povrat u skladu s člankom 21. na kojem se nalazi automat za povrat primjenjuju se odredbe članka 12., uz iznimku da povratnu naknadu izravno isplaćuje automat za povrat.

**Članak 16.**

(1) Distributer, na temelju ugovora s proizvođačem, prima i prihvaća svaki vraćeni proizvod koji podliježe dobrovoljnoj povratnoj naknadi, ako taj proizvod ima ista svojstva kao i proizvodi koje distributer stavlja na tržište, ako ima istu namjenu i pripada istoj vrsti proizvoda.

(2) Distributer omogućuje i osigurava povrat proizvoda koji podliježe dobrovoljnoj povratnoj naknadi i koji je vratio distributer, na isti način kao što je slučaj s uvjetima pod kojima se proizvod stavlja na tržište, te pruža tu uslugu neprekidno i tijekom radnog vremena na mjestu distribucije proizvoda ili na određenom mjestu. Distributer s poslovnim prostorom površine od najmanje 200 m2 dužan je osigurati povrat proizvoda s dobrovoljnom povratnom naknadom na mjestu distribucije.

(3) Ako mjesto predviđeno za povrat proizvoda s dobrovoljnom povratnom naknadom nije istovjetno mjestu distribucije, tijekom radnih dana za postupak povrata predviđa se najmanje šest sati

*(a)* u slučaju mjesta koje odredi distributer, u skladu s radnim vremenom trgovina koje prodaju proizvode s dobrovoljnom povratnom naknadom;

*(b)* u slučaju mjesta koje je odredilo nekoliko distributera, unutar radnog vremena trgovina koje prodaju proizvode s dobrovoljnom povratnom naknadom;

pri čemu je dužan zajamčiti da dolazak na lokaciju ne uzrokuje znatne poteškoće za potrošače.

(4) Kao dio postupka povrata proizvoda s dobrovoljnom povratnom naknadom distributer isplaćuje iznos povratne naknade subjektu koji vraća proizvod ili ga, na zahtjev potrošača, uključuje u kupovnu cijenu u slučaju kupnje novog proizvoda.

**Članak 17.**

(1) U okviru informacija za potrošače, distributer na mjestu na kojem se prodaje proizvod s povratnom naknadom i, uz iznimku slučaja iz točke *(b)*, na mjestu određenom za povrat proizvoda, objavljuje sljedeće:

*(a)* zahtjeve za isplatu povratne naknade, s obzirom na stanje proizvoda;

*(aa)* zahtjeve koje je utvrdio koncesionar za proizvode za jednokratnu uporabu s obveznom povratnom naknadom;

*(ab)* zahtjeve koje je utvrdio proizvođač za proizvode s višekratnom naknadom s obveznom povratnom naknadom ili za proizvode s dobrovoljnom povratnom naknadom;

pri čemu takve zahtjeve također mora objaviti distributer, ili

*(b)* ako se proizvod vraća na mjesto koje nije mjesto distribucije, naziv, adresu i radno vrijeme jednog ili više mjesta određenih za povrat proizvoda.

(2) Distributer bez odlaganja objavljuje sve informacije koje se odnose na promjene uvjeta postupka povrata na mjestu navedenom u stavku 1., pri čemu takve informacije pruža koncesionar za proizvode za jednokratnu uporabu s obveznom povratnom naknadom, odnosno proizvođač za proizvode za višekratnu uporabu s obveznom povratnom naknadom i za proizvode s dobrovoljnom povratnom naknadom.

**6. Prava i obveze potrošača**

**Članak 18.**

(1) Prilikom kupnje proizvoda s povratnom naknadom potrošač ima pravo na isplatu povratne naknade plaćene distributeru, ako proizvod donese na mjesto na kojem se odvija povrat.

(2) U slučaju proizvoda s obveznom povratnom naknadom, povrat proizvoda podliježe zahtjevu da se proizvod mora predati s čitljivom oznakom koja nije oštećena, čime se omogućuje identifikacija proizvoda u skladu s ovom Uredbom.

(3) U slučaju proizvoda s dobrovoljnom povratnom naknadom, povrat proizvoda podliježe zahtjevu da proizvod mora biti prikladan za povrat na temelju podataka koje je dostavio proizvođač i da se mora predati s prepoznatljivom oznakom za njegovu identifikaciju.

**7. Prava i obveze koncesionara**

**Članak 19.**

(1) Koncesionar osigurava i upravlja informatičkim sustavom potrebnim za registraciju proizvođača, kako je navedeno u članku 6. stavku 1.

(2) Koncesionar je dužan registrirati proizvod s obveznom povratnom naknadom i evidentirati njegove povezane podatke (proizvođač, naziv napitka, GTIN broj, ambalažni materijal, boja, obujam, masa, fizičke dimenzije, način označivanja te, za proizvode za višekratnu uporabu, stopa povratne naknade) u informatičku bazu podataka u roku od 45 dana od dana kada je proizvođač pokrenuo registraciju.

**Članak 20.**

U vezi s proizvodima s obveznom povratnom naknadom koncesionar je dužan:

*(a)* nabaviti, instalirati, održavati i, ako je to potrebno, nadograđivati i razvijati automat za povrat u svrhu osiguranja primitka otpada;

*(b)* osigurati prihvat, odlaganje, predobradu i prijevoz otpada u svrhu oporabe;

*(c)* osigurati održavanje i rad postrojenja za gospodarenje otpadom za koje je odgovoran i

*(d)* osigurati ispravan rad automata za povrat koji primaju ambalažu za višekratnu uporabu te pružati integriranu IT okolinu za njih.

**Članak 21.**

(1) Kako bi se omogućio povrat proizvoda s obveznom povratnom naknadom, koncesionar razvija mrežu mjesta za povrat s nacionalnom pokrivenošću.

(2) Koncesionar predviđa mogućnost povrata proizvoda putem automata za povrat ili ručnog primitka.

(3) Kako bi se omogućio povrat proizvoda za jednokratnu uporabu s obveznom povratnom naknadom, koncesionar je dužan

1. distributeru isporučiti automat za povrat u svakoj trgovini s prodajnom površinom većom od 400 m2 i
2. u svakom naselju s populacijom od više od 1 000 osoba distributer može uspostaviti mjesto za povrat ili, u nedostatku tog mjesta, osigurati drugo mjesto za povrat ako takvo mjesto nije uspostavljeno u skladu s točkom (a).

(4) Osim odredbi navedenih u stavku 3., kako bi se omogućio povrat proizvoda za jednokratnu uporabu s obveznom povratnom naknadom, koncesionar raspisuje natječaj za dobrovoljnu uspostavu mjesta za povrat u skladu sa zahtjevima jednakog postupanja i uvjetima potrebnima za uspostavu mjesta za povrat. U pozivu na podnošenje ponuda koncesionar može odrediti broj operatera mjesta za povrat koji mogu biti uključeni u sustav obvezne povratne naknade, uzimajući u obzir broj dostupnih automata za povrat te uravnoteženu lokaciju i opravdanu uspostavu mjesta za povrat u čitavoj zemlji.

(5) Koncesionar sklapa ugovor s operaterom mjesta za povrat, pri čemu ugovor mora sadržavati barempodatke navedene u Prilogu 2*.* Koncesionar ima pravo propisati zakonske uvjete za povrat u ugovoru.

**Članak 22.**

(1) Zahtjevi u pogledu stanja proizvoda za jednokratnu uporabu s obveznom povratnom naknadom u trenutku povrata objavljuju se na internetskoj stranici koncesionara.

(2) Koncesionar objavljuje informacije o svakoj promjeni koja se primjenjuje na uvjete koji se odnose na povrat proizvoda za jednokratnu uporabu s obveznom povratnom naknadom, osim promjene naknade, na svojoj internetskoj stranici, uz navođenje datuma uvođenja promjene, najmanje tri mjeseca prije uvođenja promjene.

**Članak 23.**

Koncesionar je odgovoran za uklanjanje otpada nastalog od proizvoda za jednokratnu uporabu koji podliježu obveznoj povratnoj naknadi i koji se prikupljaju na mjestu povrata te redovito i na način kojim se ne ometa rad operatera mjesta za povrat i ispunjavanje njegovih obveza provodi zbrinjavanje tog otpada. Koncesionar organizira uklanjanje na učinkovit i siguran način, uzimajući u obzir količinu primljenu od potrošača. Koncesionar određuje učestalost prikupljanja, uzimajući u obzir zahtjeve u pogledu javnog zdravlja i tehničke aspekte potrebne za skladištenje otpada, na način kojim se osigurava redovito uklanjanje otpada koji nastaje od vraćenog proizvoda te neometano i kontinuirano funkcioniranje sustava obvezne povratne naknade.

**Članak 24.**

(1) Koncesionar potrošaču isplaćuje povratnu naknadu za proizvod za jednokratnu uporabu koji podliježe obveznoj povratnoj naknadi nakon što ga potrošač preda u svrhu prikupljanja.

(2) Koncesionar ispunjava svoju obvezu iz stavka 1. izravnom isplatom povratne naknade potrošaču putem automata za povrat ili plaćanjem povratne naknade operateru mjesta za povrat koji je potrošaču isplatio naknadu.

(3) Koncesionar uspostavlja i upravlja sustavom povratne naknade kojim je, uz vaučer koji izdaje automat za povrat, koji se može pretvoriti u gotovinu ili se može upotrijebiti za kupnju u trgovini, predviđen barem još jedan dodatni način za osiguranje isplate povratne naknade potrošaču.

(4) Koncesionar je dužan na mjesečnoj osnovi (do posljednjeg dana mjeseca koji slijedi nakon predmetnog mjeseca) evidentirati i isplatiti operateru mjesta za povrat povratnu naknadu koja je plaćena potrošaču u trenutku ručnog primitka vraćenog proizvoda za jednokratnu uporabu (koji podliježe obveznoj povratnoj naknadi) i naknadu prema vaučeru koji je izdao automat za povrat u tekućem mjesecu, kao i naknadu za rukovanje, kojom se nadoknađuju opravdani troškovi pružanja usluge povrata.

**Članak 25.**

(1) Koncesionar upravlja informatičkim sustavom kojim se na pouzdan i sljediv način može upravljati plaćanjem povratne naknade na strani proizvođača i njezinom isplatom potrošaču ili, u slučaju ručnog primitka, operateru mjesta za povrat.

(2) Koncesionar upravlja informatičkim sustavom koji je u stanju točno pratiti promet koji ostvaruje automat za povrat ili koji se ostvaruje ručnim primitkom, kao i količinu vraćenih i uskladištenih proizvoda s obveznom povratnom naknadom, barem prema vrsti i ambalaži.

(3) Koncesionar na temelju programa navedenog u stavku 1. osigurava:

1. dostupnost sustava izvješćivanja o količini, prikupljanju i obradi proizvoda koji podliježu obveznoj povratnoj naknadi i otpada nastalog od tih proizvoda i
2. na temelju podataka dostupnih u informacijskom sustavu, dostupnost podataka o metodama vraćanja i navikama kako bi se poduprle analitičke, korektivne i daljnje mjere politike.

**Članak 26.**

(1) Koncesionar upravlja sustavom financijskog računovodstva koji omogućuje troškovno učinkovito i transparentno funkcioniranje sustava obvezne povratne naknade i kojim se osigurava da se troškovi nastali provedbom sustava obvezne povratne naknade i plaćanja proizvođača mogu provjeriti na temelju stvarnih, transparentnih, sljedivih i potvrđenih podataka, kao što je slučaj s računovodstvom evidencijom financijskih transakcija s proizvođačima i distributerima.

(2) Koncesionar provodi instalaciju i rad informatičkih sustava potrebnih za funkcioniranje sustava obvezne povratne naknade.

(3) Koncesionar upotrebljava naknadu za uslugu koju plaća proizvođač i povratne naknade koje nisu isplaćene (zbog činjenice da potrošač nije vratio proizvod koji podliježe obveznoj povratnoj naknadi) za potrebe obavljanja djelatnosti koncesionara koje se odnose na proizvode s obveznom povratnom naknadom i za funkcioniranje sustava obvezne povratne naknade.

**Članak 27.**

Koncesionar upravlja internim sustavom samorevizije koji revidira neovisni revizor kako bi kontrolirao financijsko upravljanje i podatke prikupljene tijekom obavljanja svojih djelatnosti.

**Članak 28.**

(1) Koncesionar je dužan

1. osigurati da potrošači i posjednici otpada budu obaviješteni o mjerama za sprečavanje nastanka otpada, mogućnostima povrata i rješenjima u pogledu sprečavanja odbacivanja otpada;
2. provoditi aktivnosti podizanja razine osviještenosti i edukacije kako bi se ojačala predanost potrošača i posjednika otpada vraćanju najveće moguće količine proizvoda koji podliježu obveznoj povratnoj naknadi;
3. informirati potrošače o mjestima za povrat i
4. staviti na raspolaganje javnosti naknade za priključivanje i naknade za usluge koje proizvođači plaćaju na temelju količine proizvoda stavljenih na tržište, kao i postupak odabira subjekata za gospodarenje otpadom u pogledu otpada nastalog od proizvoda koji podliježu obveznoj povratnoj naknadi.

(2) U skladu sa stavkom 1. točkom (d), koncesionar ne smije staviti na raspolaganje javnosti podatke o poslovnim tajnama i prometu, na razini proizvođača ili na razini proizvoda. Otkrivene informacije ne smiju dovesti do zaključka o poslovnim tajnama proizvođača.

**8. Naknada za priključivanje i naknada za usluge**

**Članak 29.**

Obveza proizvođača da plati naknadu za priključivanje i naknadu za uslugu proizlazi iz stavljanja proizvoda na tržište uz obveznu povratnu naknadu. Obveza proizvođača da plati naknadu za priključivanje istječe na kraju pete godine nakon nacionalnog uvođenja sustava obvezne povratne naknade.

**Članak 30.**

(1) Stopu naknade za priključivanje i naknade za uslugu po jedinici, raščlanjeno prema šifri naknade iz Priloga 3. za proizvode s obveznom povratnom naknadom, određuje ministar nadležan za gospodarenje otpadom (u daljnjem tekstu: ministar) odlukom, uzimajući u obzir prijedlog mađarskog Regulatornog tijela za energetiku i komunalne usluge (dalje u tekstu: Regulatorno tijelo). Ako odluka koja se odnosi na referentnu godinu nije objavljena do 30. studenoga godine koja prethodi referentnoj godini, primjenjiva stopa jest indeksirana stopa naknade za priključivanje i naknade za uslugu određena za godinu koja prethodi referentnoj godini (pri čemu se stopa indeksira na temelju predviđanja indeksa potrošačkih cijena koji objavljuje Mađarska narodna banka za godinu u kojoj je utvrđena naknada).

(2) Nadležno tijelo predlaže jedinične naknade za priključivanje i naknade za usluge prema šifri naknade iz Priloga 3. do 15. rujna godine koja prethodi predmetnoj godini, uzimajući u obzir odredbe Zakona o otpadu.

(3) Naknada za priključivanje utvrđuje se na način da, u skladu s odredbama Zakona o otpadu, pokriva razumne troškove koncesionara u vezi s ulaganjima potrebnima za uvođenje sustava obvezne povratne naknade.

(4) Naknada za uslugu utvrđuje se na način da, u skladu s odredbama Zakona o otpadu, pokriva opravdane troškove nastale za koncesionara u vezi s otpadom od proizvoda koji podliježu obveznoj povratnoj naknadi i troškove funkcioniranja sustava obvezne povratne naknade, a osobito održavanje, poboljšanje i, ako je to potrebno, proširenje sustava.

**Članak 31.**

(1) Iznos naknade za priključivanje koji proizvođač mora platiti određuje se brojem proizvoda koje je proizvođač stavio na tržište za predmetno tromjesečje, pomnoženim s jediničnom cijenom za vrstu proizvoda kako je definirana u članku 30. stavku 1.

(2) Iznos naknade za uslugu koju plaća proizvođač određuje se brojem proizvoda koje je proizvođač stavio na tržište i koji su navedeni u podacima koje je proizvođač dostavio za proizvode s obveznom povratnom naknadom pomnoženim s jediničnom cijenom za vrstu proizvoda kako je definirana u članku 30. stavku 1.

(3) Proizvođač plaća koncesionaru naknadu za priključivanje utvrđenu u skladu sa stavkom 1. i naknadu za uslugu utvrđenu u skladu sa stavkom 2. na tromjesečnoj osnovi, na temelju računa koji izdaje koncesionar, u roku od 15 dana od primitka računa.

(4) Koncesionar naplaćuje naknadu za priključivanje i uslugu od proizvođača te upravlja svim nepodmirenim iznosima koji nastanu u vezi s tim naknadama.

**9. Registracija**

**Članak 32.**

(1) Proizvođač proizvoda s dobrovoljnom povratnom naknadom nacionalnom tijelu za gospodarenje otpadom podnosi zahtjev za njegovu registraciju prije njegova stavljanja na tržište.

(2) Zahtjev iz stavka 1. mora sadržavati sljedeće podatke:

*(a)* naziv, sjedište i PDV broj proizvođača;

*(b)* naziv proizvoda koji podliježe povratnoj naknadi;

*(c)* identifikacijski broj proizvoda ili GTIN broj ga ako proizvod s povratnom naknadom ima i identifikacijski broj ili jedinstveni broj trgovačke jedinice (u daljnjem tekstu: GTIN broj);

*(d)* osim za ambalažu, trenutačni tarifni broj u kombiniranoj nomenklaturi na prvi dan godine za proizvod s povratnom naknadom i

*(e)* iznos povratne naknade.

(3) Nacionalno tijelo za gospodarenje otpadom registrira podatke koje je dostavio proizvođač u skladu sa stavkom 2. u roku od 15 dana od primitka zahtjeva ako je zahtjev u skladu sa stavkom 2.

**Članak 33.**

(1) Nacionalno tijelo za gospodarenje otpadom vodi registar podataka iz članka 2. stavka 2.

(2) Proizvođač obavješćuje nacionalno tijelo za gospodarenje otpadom o svakoj promjeni podataka sadržanih u registru u roku od 15 dana od nastanka promjene, a obavijesti prilaže elektronički dokument kojim se potvrđuje promjena podataka zahtijeva provedbu promjene. Na temelju obavijesti nacionalno tijelo za gospodarenje otpadom evidentira promjenu u registru u roku od osam dana od primitka obavijesti.

(3) Proizvođač obavješćuje nacionalno tijelo za gospodarenje otpadom o prestanku proizvodnje proizvoda s dobrovoljnom povratnom naknadom u roku od 15 dana od datuma prestanka i zahtijeva brisanje podataka iz registra. Nakon primitka obavijesti nacionalno tijelo za gospodarenje otpadom briše podatke iz registra.

(4) Nacionalno tijelo za gospodarenje otpadom objavljuje registar iz stavka 1. na svojoj internetskoj stranici, javno i na način dostupan svima.

**10. Savjetodavna tijela o sustavu obvezne povratne naknade**

**Članak 34.**

Nacionalna savjetodavna tijela koja osiguravaju redoviti dijalog između stranaka u skladu s člankom 30./B stavkom 6. Zakona o otpadu jesu Forum za sustav obvezne povratne naknade (dalje u tekstu: Forum za povrat) i Savjetodavno vijeće za sustav obvezne povratne naknade (dalje u tekstu: Vijeće za povratnu naknadu).

**Članak 35.**

(1) Članovi Foruma za povrat jesu

1. predstavnik proizvođača proizvoda s obveznom povratnom naknadom koje je registriralo nacionalno tijelo za gospodarenje otpadom ili strukovnih udruženja koja zastupaju proizvođače, kojeg proizvođači biraju na način koji oni odrede;
2. predstavnik distributera proizvoda koji podliježu obveznoj povratnoj naknadi ili strukovnih udruženja koja zastupaju distributere na način koji oni odrede;
3. predstavnik subjekata za recikliranje ili strukovnih udruženja koja zastupaju organizacije za oporabu otpada, kojeg subjekti biraju na način koji oni odrede;
4. predstavnik koncesionara;
5. predstavnik Regulatornog tijela;
6. predstavnik nacionalnog tijela za gospodarenje otpadom i
7. osoba koju imenuje ministar.

(2) Forum za povrat jest tijelo koje čini sedam osoba i kojim predsjeda osoba koju imenuje ministar u skladu sa stavkom 1. točkom *(g)*.

(3) Sastancima Foruma za povrat mogu prisustvovati i osobe koje pozove predsjedatelj Foruma, koji ima pravo na savjetovanje.

(4) Forum za povrat odgovoran je za raspravu o pitanjima povezanima s funkcioniranjem sustava obvezne povratne naknade.

**Članak 36.**

(1) Članovi Vijeća za povratnu naknadu jesu

1. predstavnik proizvođača proizvoda s povratnom naknadom koje je registriralo nacionalno tijelo za gospodarenje otpadom ili strukovnih udruženja koja zastupaju proizvođače, kojeg biraju na način na koji odrede;
2. predstavnik subjekata za recikliranje ili strukovnih udruženja koja zastupaju organizacije za oporabu otpada, kojeg subjekti biraju na način koji oni odrede;
3. predstavnik koncesionara;
4. predsjednika Regulatornog tijela ili osobu koju on imenuje i
5. osoba koju imenuje ministar.

(2) Vijeće za povratnu naknadu peteročlano je tijelo kojim predsjeda predsjednik nadležnog tijela ili osoba koju on imenuje.

(3) Vijeće za povratnu naknadu odgovorno je za pružanje stručne potpore aktivnostima Regulatornog tijela u vezi s naknadom za priključivanje i naknadom za uslugu.

**Članak 37.**

(1) Forum za povrat i Vijeće za povratnu naknadu savjetodavna su tijela ministra koja nemaju ovlasti za neovisno donošenje odluka.

(2) Forum za povrat i Vijeće za povratnu naknadu mogu donositi neobvezujuće preporuke za Regulatorno tijelo i ministra običnom većinom glasova prisutnih članova. Ako su glasovi izjednačeni, glasuje predsjednik.

(3) Forum za povrat i Vijeće za povratnu naknadu sastaju se najmanje jedanput godišnje. Vrijeme za održavanje sastanka Vijeća za povratnu naknadu mora se odrediti na način da je Regulatornom tijelu omogućeno da uzme u obzir preporuke Vijeća za povratnu naknadu u skladu sa stavkom 2. u pogledu naknade za priključivanje i naknade za uslugu.

(4) Sastanak Foruma za povrat i Vijeća za povratnu naknadu saziva ministar. Organizacijski poslovi obavljaju se putem službene organizacije ministra.

(5) Sastanak Foruma za povrat i Vijeća za povratnu naknadu saziva ministar u roku od 15 dana na inicijativu jedne trećine članova.

(6) Poslovnik Foruma za povrat i Vijeća za povratnu naknadu utvrđuju ta tijela, a odobrava ih ministar.

**11. Nadležna tijela**

**Članak 38.**

(1) U slučaju kršenja odredbi ove Uredbe u pogledu označivanja proizvoda koji podliježu povratnoj naknadi, prihvata takvih vraćenih proizvoda od potrošača ili pružanja informacija potrošačima, tijelo za zaštitu potrošača poduzima mjere ako se prekršaj odnosi na potrošača [Zakon CLV iz 1997. (dalje u tekstu: (Zakon o zaštiti potrošača) članak 2. točka](https://njt.hu/jogszabaly/1997-155-00-00)*[(a)](https://njt.hu/jogszabaly/1997-155-00-00)*u skladu sa Zakonom o zaštiti potrošača.

(2) Odredbe iz stavka 1. jesu odredbe o zaštiti potrošača u skladu sa [Zakonom o zaštiti potrošača](https://njt.hu/jogszabaly/1997-155-00-00).

(3) Nacionalno tijelo za gospodarenje otpadom provjerava ispunjavanje obveza proizvođača iz poglavlja 9., dok ostale djelatnosti proizvođača, koncesionara i podugovaratelja na temelju ove Uredbe, koje nisu obuhvaćene stavcima 1. i 2., podliježu nadzoru tijela za gospodarenje otpadom koje je nadležno za tu djelatnost.

**12. Pravne posljedice**

**Članak 39.**

(1) U pogledu sankcioniranja povreda odredbi koje nisu obuhvaćene područjem primjene članka 38. stavaka 1. i 2. ove Uredbe, ova se Uredba smatra zakonodavstvom koje se odnosi na sprečavanje nastanka otpada.

(2) Ako proizvođač ne ispuni svoje obveze u skladu s člankom 7., nacionalno tijelo za gospodarenje otpadom nalaže opoziv proizvoda.

**13. Završne odredbe**

**Članak 40.**

(1) Ova Uredba stupa na snagu 1. studenoga 2023., osim kako je utvrđeno u stavku 2.

(2) Poglavlje 3., članak 6. stavak 4., članci od 7. do 9., članak 10. stavci od 2. do 6., poglavlje 5., poglavlje 6., članci od 20. do 28., poglavlje 8., poglavlje 11., članak 39. stavak 2., članci od 43. do 46. te prilozi od 2. do 5. stupaju na snagu 1. siječnja 2024.

**Članak 41.**

(1) Kako bi nakon 1. siječnja 2024. mogao stavljati na tržište proizvod s obveznom povratnom naknadom, proizvođač mora pokrenuti registraciju proizvoda u skladu s člankom 6. stavkom 1. do 15. studenoga 2023.

(2) Ako tijekom registracije proizvoda pokrenute u skladu sa stavkom 1. koncesionar utvrdi da zbog posebnog oblika proizvoda, koji je već upotrijebljen prije 1. siječnja 2024. sa zapremninom od 0,1 l do 3 l, automat za povrat ne može prihvatiti vraćeni proizvod, proizvod se može staviti na tržište nakon 1. siječnja 2024. u skladu s odredbama koje su bile na snazi prije 1. siječnja 2024.

(3) Proizvod stavljen na tržište prije 1. siječnja 2024. koji se smatra proizvodom s obveznom povratnom naknadom na temelju ove Uredbe može se stavljati na tržište do 29. veljače 2024. u skladu s odredbama koje su bile na snazi prije stupanja na snagu ove Uredbe.

(4) Proizvod s povratnom naknadom stavljen na tržište prije 1. siječnja 2024. smije se staviti na tržište u skladu s odredbama koje su bile na snazi prije stupanja na snagu ove Uredbe.

(5) Prije uvođenja sustava obvezne povratne naknade na nacionalnoj razini koncesionar provodi postupak ispitivanja zatvorenog sustava za primjenu obvezne povratne naknade za proizvode za jednokratnu uporabu s obveznom povratnom naknadom te se na temelju tog iskustva priprema za početak stvarne primjene sustava.

**Članak 42.**

(1) Svrha ove Uredbe jest postizanje usklađenosti s

*(a)* Direktivom (EU) 2018/852 Europskog parlamenta i Vijeća od 30. svibnja 2018. o izmjeni Direktive 94/62/EZ o ambalaži i ambalažnom otpadu;

*(b)* Direktivom (EU) 2019/904 Europskog parlamenta i Vijeća od 5. lipnja 2019. o smanjenju utjecaja određenih plastičnih proizvoda na okoliš; i

*(c)* Direktivom 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu.

(2) Ova je Uredba

*(a)* priopćena u skladu s člankom 15. stavkom 7. Direktive 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu;

*(b)* prethodno priopćena u skladu s člankom 16. stavcima 1. i 2. Direktive Europskog parlamenta i Vijeća 94/62/EZ od 20. prosinca 1994. o ambalaži i ambalažnom otpadu i

*(c)* bila predmet prethodne obavijesti u skladu s člankom 5. stavkom 1. Direktive (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva.

**Članak 43.**

(1) U članak 2. stavak 2. Uredbe Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača dodaje se sljedeća točka 8.:

*(Izrazi i pojmovi upotrijebljeni u ovoj Uredbi trebaju se tumačiti kako su definirani)*

„8. u Uredbi Vlade o detaljnim pravilima o utvrđivanju i primjeni povratnih naknada i stavljanju na tržište proizvoda s povratnom naknadom”.

(2) U članak 15. Uredbe Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača dodaje se sljedeći stavak 2.:

„2. Proizvođač ne plaća naknadu za proširenu odgovornost proizvođača za proizvode s obveznom povratnom naknadom za koje je u potpunosti ispunio svoje obveze plaćanja naknade na temelju Uredbe o detaljnim pravilima o utvrđivanju i primjeni povratnih naknada i stavljanju na tržište proizvoda s povratnom naknadom.”

**Članak 44.**

(1) Prilog 1. Uredbi Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača mijenja se u skladu s *Prilogom 4.* ovoj Uredbi.

(2) Prilog 4. Uredbi Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača mijenja se u skladu s *Prilogom 5.* ovoj Uredbi.

**Članak 45.**

U članku 7. Uredbe Vlade br. .../2023 (...)

1. o utvrđivanju detaljnih pravila za primjenu programa proširene odgovornosti proizvođača riječi „[...] uz povratnu naknadu” zamjenjuju se riječima „[...] s dobrovoljnom povratnom naknadom i proizvodi za višekratnu uporabu s obveznom povratnom naknadom”;
2. u članku 34. stavku 4. točki (b) riječi „do plaćanja naknade” zamjenjuju se riječima „do plaćanja naknade ili, za proizvode koji podliježu povratnoj naknadi, do plaćanja naknade za priključivanje i uslugu navedene u Uredbi Vlade o detaljnim pravilima o utvrđivanju i primjeni povratnih naknada i stavljanju na tržište proizvoda s povratnom naknadom”.

**Članak 46.**

Uredba Vlade br. 209/2005 od 5. listopada 2005. o pravilima za primjenu pologa stavlja se izvan snage.

Viktor Orbán

Premijer (potpisan)

*Prilog 1. Uredbi Vlade br. .../2023 (...)*

**Označivanje proizvoda s obveznom povratnom naknadom**

U slučaju proizvoda s obveznom povratnom naknadom, na proizvod ili njegovu naljepnicu postavlja se sljedeća oznaka:

1. Oznaka koje se upotrebljava u slučaju proizvoda za jednokratnu uporabu s obveznom povratnom naknadom:

1.1. mađarski GTIN broj i crtični kod proizvoda, koji ne mogu biti isti kao kod proizvoda stavljenog na tržište prije 1. siječnja 2024.;

1.2. slika prikazana u nastavku (označena najmanjim dopuštenim dimenzijama):





|  |  |
| --- | --- |
| VIGYÉL VISSZA! | VRATI ME! |
| 50 Ft | 50 HUF |

Slika se upotrebljava u pozitivu ili negativu (crna podloga je navedena u ilustrativne svrhe, nije dio slike), u što većem kontrastu u odnosu na boju podloge.

Minimalna zaštitna površina:



|  |  |
| --- | --- |
| VIGYÉL VISSZA! | VRATI ME! |
| 50 Ft | 50 HUF |

2. Oznaka koja se upotrebljava u slučaju proizvoda za višekratnu uporabu s obveznom povratnom naknadom:

2.1. mađarski GTIN broj i crtični kod proizvoda, koji ne mogu biti isti kao kod proizvoda stavljenog na tržište prije 1. siječnja 2024.;

2.2. slika prikazana u nastavku (označena najmanjim dopuštenim dimenzijama):

|  |  |
| --- | --- |
| 70 Ft | 70 HUF |

Slika se upotrebljava u pozitivu ili negativu (crna podloga je navedena u ilustrativne svrhe, nije dio slike), u što većem kontrastu u odnosu na boju podloge. Iznos prikazan na slici upotrebljava se samo kao uzorak, primjenjuje se iznos povratne naknade koji je proizvođač naveo za određeni proizvod.

Minimalna zaštitna površina:



|  |  |
| --- | --- |
| 70 Ft | 70 HUF |

Slike iz točaka 1.2. i 2.2. mogu se preuzeti u formatu eps sa službene internetske stranice koncesionara.

*Prilog 2. Uredbi Vlade br. .../2023 (...)*

**Detaljan sadržaj ugovora koncesionara s operaterom mjesta za povrat**

1. naziv, sjedište, porezni broj, registracijski broj poduzeća operatera mjesta za povrat, odnosno, u slučaju samozaposlenih osoba, registracijski broj osobe;
2. zadaće povezane s postavljanjem, radom i održavanjem automata za povrat;
3. postupak uklanjanja prihvaćenog proizvoda koji podliježe povratnoj naknadi ili otpada nastalog od tog proizvoda;
4. zadaće povezane s instalacijom, radom i uporabom informatičkog sustava;
5. postupak financijske namire između koncesionara i operatera mjesta za povrat;
6. prava i obveze povezane s kršenjem ugovora i raskidom ugovora.

*Prilog 3. Uredbi Vlade br. .../2023 (...)*

**Šifre naknada za proizvode s obveznom povratnom naknadom**

|  |  |  |
| --- | --- | --- |
|  | A | B |
|  | Tok materijala | Šifra naknade |
|  | jednosmjerna plastika | M51 |
|  | jednosmjerni metal | V51 |
|  | jednosmjerna boca | U51 |
|  | višesmjerno | X71 |

*Prilog 4. Uredbi Vlade br. .../2023 (...)*

U Prilogu 1. Vladinoj uredbi br. .../2023 (...) o utvrđivanju detaljnih pravila za primjenu programa proširene odgovornosti proizvođača točka 2. podtočka 2.4.1. zamjenjuje se kako slijedi:

„2.4.1. Ambalaža i otpad, osim ambalaže dobivene od proizvoda obuhvaćenih točkom 2.4.2.

|  |  |  |
| --- | --- | --- |
|  | A | B |
| 1 | šifra | naziv |
| 2 | ***za jednokratnu uporabu*** | |
| 3 | *potrošačka ambalaža* | |
| 4 | 10 | proizvod bez povratne naknade |
| 5 | 11 | proizvod s obveznom povratnom naknadom |
| 6 | 12 | proizvod s dobrovoljnom povratnom naknadom |
| 7 | *ambalaža za prikupljanje ili otpremu* | |
| 8 | 20 | proizvod bez povratne naknade |
| 9 | 22 | proizvod s dobrovoljnom povratnom naknadom |
| 10 | ***za višekratnu uporabu*** | |
| 11 | *potrošačka ambalaža* | |
| 12 | 40 | proizvod bez povratne naknade |
| 13 | 41 | proizvod s obveznom povratnom naknadom |
| 14 | 42 | proizvod s dobrovoljnom povratnom naknadom |
| 15 | *ambalaža za prikupljanje ili otpremu* | |
| 16 | 50 | proizvod bez povratne naknade |
| 17 | 52 | proizvod s dobrovoljnom povratnom naknadom |
| 18 | *miješani ambalažni otpad* | |
| 19 | 90 | miješani ambalažni otpad |

’

*Prilog 5. Uredbi Vlade br. .../2023 (...)*

1. U Uredbi Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača, točki 1. Priloga 4. dodaje se sljedeća podtočka 1.3.:

„1.3. U slučaju proizvoda s povratnom naknadom, uz odredbe iz točke 1.1.,

1.3.1. vrsta materijala, količina, boja, broj (artikala) i datum stavljanja na tržište proizvoda za koje se plaća povratna naknada koji se stavljaju na tržište u Mađarskoj;

1.3.2. vrsta, količinu i broj (artikala) vraćenih proizvoda i otpada nastalog od tih proizvoda u okviru sustava povratne naknade, ponovna uporaba, otpad i broj ponovno uporabljive ambalaže.”

2. U Uredbi Vlade br. .../2023 (...) o utvrđivanju detaljnih pravila za primjenu programa proširene odgovornosti proizvođača točki 2. Priloga 4. dodaje se sljedeća podtočka 2.2.:

„2.2. u slučaju proizvoda s povratnom naknadom, osim onih navedenih u točki 1.1., vrsta, količina i broj (artikala) vraćenih proizvoda i otpada nastalog od tih proizvoda u okviru sustava povratne naknade, otpad od ambalaže za višekratnu uporabu i broj (komada).”